Gevaarlike betogings in Nederland ‘onaanvaarbaar’Boere versper Donderdag die snelweg naby Azelo in Nederland. (Foto: Vincent Jannink / ANP / AFP) Die Nederlandse premier, Mark Rutte, het boere Donderdag versoek om hul “lewensgevaarlike betogings” teen die regering se omgewingsplanne te beëindig nadat verskeie paaie opnuut deur brande en mis versper is. Woedende boere het hul betogings ná etlike weke hervat en geëis dat die regering se planne om stikstofvrystellings te verminder, laat vaar word. Verskeie sleutelpaaie in die sentrale en oostelike Nederland is Woensdag en Donderdag versper nadat boere mis en vullis op paaie gestort en vure langs die pad aangesteek het. “Die betogings gister en vanoggend deur ’n klein groepie boere op snelweë is onaanvaarbaar. Om ander opsetlik in gevaar te stel, ons infrastruktuur te beskadig en mense te dreig wat help skoonmaak, oorskry perke,” het Rutte op Twitter gesê. “Hierdie lewensgevaarlike optrede moet end kry. Daar is baie ander maniere om jou ontevredenheid binne die raamwerk van die wet uit te druk.” Boere versper Donderdag die snelweg naby Azelo in Nederland. (Foto: Vincent Jannink / ANP / AFP) Boere betoog al langer as ’n maand teen hul regering se planne om stikstofvrystelling te verminder deur onder meer 5 000 plase uit te koop. Boere het vroeër gesê hulle “sal die hele Nederland sluit” uit ontevredenheid oor die saak. Nederland, die wêreld se naasgrootste landbou-uitvoerder, is een van die grootste kweekhuisgasvrystellers in Europa – veral van stikstof – waarvan baie van plase afkomstig is. Nederlandse boere sê hulle word onregverdig geteiken in teenstelling met groot sakeondernemings en nywerhede. Baie het reeds aangedui dat hulle die regering se planne om plase uit te koop of af te skaal, sal teenstaan. Betogende boere het ’n mate van openbare steun gekry, met mense wat Nederlandse vlae in verskeie gebiede onderstebo van straatlampe en padbrûe laat hang. Die voormalige Amerikaanse president, Donald Trump, het dié boere verlede week boonop geprys omdat hulle “moedig die klimaattirannie van die Nederlandse regering teenstaan”. Die Franse verregse leier Marine Le Pen het hulle ook gesteun.